Γνωμοδότηση της Οικονομικής και Κοινωνικής Επιτροπής με θέμα "Τόνωση της διατλαντικής εταιρικής σχέσης και του διαλόγου"

(2001/C 221/20)

Στις 30 Νοεμβρίου 2000 και σύμφωνα με το άρθρο 23, εδάφιο 3 του Εσωτερικού Κανονισμού, η Οικονομική και Κοινωνική Επιτροπή αποφάσισε να καταρτίσει γνωμοδότηση για το ανωτέρω θέμα.

Το τμήμα Εξωτερικών Σχέσεων, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 17 Μαΐου 2001 με βάση την εισηγητική έκθεση του κ. Ehnmark.

Κατά την 382η σύνοδο ολομέλειας, της 30ής και 31ης Μαΐου 2001 (συνεδρίαση της 30ής Μαΐου), η Οικονομική και Κοινωνική Επιτροπή υιοθέτησε με 119 ψήφους υπέρ και 2 αποχές την ακόλουθη γνωμοδότηση.

Σύνοψη της γνωμοδότησης

α) Η Οικονομική και Κοινωνική Επιτροπή υποστηρίζει ενθέρμως τη διατλαντική συνεργασία και συνιστά την τόνωση και τη διεύρυνσή της.

β) Η ΟΚΕ εκφράζει το φόβο ότι ενδέχεται να αυξηθούν οι διχογνωμίες όσον αφορά τα διμερή και παγκόσμια ζητήματα μεταξύ ΗΠΑ και ΕΕ.

γ) Η ΟΚΕ τονίζει με έμφαση ότι η ευρύτερη εταιρική σχέση και συνεργασία πρέπει να βασιστεί στην αμοιβαία κατανόηση και τον σεβασμό των οραμάτων αξιών, συμφερόντων και κοινωνικών προτύπων.

δ) Η ΟΚΕ συνιστά την ενεργό συμμετοχή στην εταιρική σχέση της οργανωμένης κοινωνίας του πολίτη. Η οργανωμένη κοινωνία του πολίτη μπορεί να συμβάλει σημαντικά τόσο στην προετοιμασία όσο και στην παρακολούθηση των γεγονότων που λαμβάνουν χώρο στο πλαίσιο της διατλαντικής συνεργασίας. Η διευρυμένη επαφή και γνώση των λαών έχει ιδιαίτερη σημασία, όταν οι διαφωνίες γίνονται ολοένα και πιο συχνές.

ε) Η ΟΚΕ υποστηρίζει την μεταβολή προς ένα θεματικότερο τρόπο οργάνωσης της συνεργασίας, έτσι ώστε τα κρίσιμα ζητήματα να αντιμετωπίζονται με συγκεκριμένες μορφές.

στ) Η ΟΚΕ προτείνει τέσσερα θέματα προτεραιότητας: παγκοσμιοποίηση και το πολυμερές εμπορικό σύστημα, περιβάλλον και κλιματικές αλλαγές, ασφάλεια τροφίμων και προστασία των καταναλωτών, κοινωνική συνοχή και βιώσιμα κοινωνικά συστήματα σε δημογραφική προοπτική.

ζ) Η ΟΚΕ υποστηρίζει ενθέρμως τη συνέχιση και ενδυνάμωση των υφιστάμενων διαλόγων. Πρέπει επίσης να μελετηθεί η δημιουργία ειδικών ομάδων ως μέσων για την προετοιμασία των θεμάτων συζήτησης στα πλαίσια των συνόδων κορυφής ΗΠΑ-ΕΕ. Η ΟΚΕ δηλώνει δε ότι είναι πρόθυμη να βοηθήσει στη δημιουργία των σωμάτων αυτών.

η) Η ΟΚΕ σκοπεύει να συμμετάσχει ενεργά στη διατλαντική συνεργασία. Ως ευρωπαϊκό όργανο που εκπροσωπεί την οργανωμένη κοινωνία του πολίτη, η ΟΚΕ μπορεί να παράσχει προστιθέμενη αξία στη συνεργασία.

θ) Ως σκέλος της ευρείας συμμετοχής της ΟΚΕ στη διατλαντική συνεργασία, η ΟΚΕ προτείνει τη δημιουργία ετήσιου ή εξαμηνιαίου διατλαντικού φόρουμ για την εξέταση συγκεκριμένων ζητημάτων αμοιβαίας σημασίας και ενδιαφέροντος. Η ΟΚΕ είναι πρόθυμη να προωθήσει τη διοργάνωση του πρώτου διατλαντικού φόρουμ την Άνοιξη του 2002.

ι) Η ΟΚΕ ζητεί από την προσεχή Διάσκεψη Κορυφής ΗΠΑ-ΕΕ που θα πραγματοποιηθεί στο Gothenburg να πρωταγωνιστήσει στη διαμόρφωση μιας σφαιρικής στρατηγικής για την βιώσιμη ανάπτυξη.

κ) Οι προσεχείς διαπραγματεύσεις του ΠΟΕ στην Quatar θα καταδείξουν ποιές δυνατότητες έχουν η ΕΕ και οι ΗΠΑ να συμφωνούν από κοινού πλαισίου και να διευθετούν τις διαφορές τους. Η ΟΚΕ καλεί την προσεχή διάσκεψη κορυφής ΕΕ-ΗΠΑ που θα συνέλθει στο Gothenburg να προβεί σε αποφασιστικά βήματα προς την κατεύθυνση αυτή.

1. Εισαγωγή

1.1. Η διατλαντική συνεργασία μεταξύ ΗΠΑ και ΕΕ επεκτάθηκε και έλαβε νέες μορφές κατά τη δεκαετία του 1990, μετά το τέλος του ψυχρού πολέμου. Οι νέες μορφές και η αίσθηση ότι πρόκειται για αμοιβαία οφέλη οδήγησαν και ομάδες επίσης της οργανωμένης κοινωνίας του πολίτη να συμμετάσχουν στο διάλογο και στις πρωτοβουλίες συνεργασίας. Η νέα διατλαντική ατζέντα (ΝΔΑ), που υιοθετήθηκε το 1995, ήταν ένα σημαντικό βήμα, διότι η συνεργασία ΕΕ-ΗΠΑ επεκτεινόταν έτσι προς όλα τα πολιτικά και οικονομικά ζητήματα.

1.2. Η ΝΔΑ ήταν επίσης σημαντική λόγω των προγενέστερων συζητήσεων αναφορικά με τη δυνατότητα δημιουργίας ενός ελεύθερου χώρου εμπορικών συναλλαγών που θα συμπεριλάμβανε τόσο την ΕΕ όσο και τις ΗΠΑ. Οι συζητήσεις αυτές απέτυχαν και δεν αποτελούν πλέον ζήτημα, έδειχναν όμως ποια είναι η κατεύθυνση για την εξεύρεση νέων διαστάσεων και μορφών συνεργασίας.

1.3. Η ΝΔΑ σφράγισε την αρχή μιας νέας ισορροπίας μεταξύ ΕΕ και ΗΠΑ. Κατά την Άνοιξη του 2001 ο αυξανόμενος ρόλος της ΕΕ ως διεθνούς παράγοντα στα διεθνή πράγματα έχει πλέον καταστεί πρόδηλος και σημαντικός. Ταυτοχρόνως, σημαντικά γεγονότα στο αμερικανικό ημισφαίριο - ειδικότερα η συμφωνία του Κεμπέκ περί δημιουργίας μιας ελεύθερης ζώνης εμπορικών συναλλαγών για όλα τα κράτη της Αμερικής εκτός της Κούβας - συνέβαλαν στην αλλαγή της σκηνής και των όρων για περαιτέρω ανάπτυξη της ΝΔΑ και γενικότερα για όλη τη διατλαντική συνεργασία.

1.4. Η ΝΔΑ συνέβαλε ουσιαστικά στην ικανότητα επιλύσεως προβλημάτων των μηχανισμών συνεργασίας - χωρίς να αποκρύπτεται το γεγονός ότι εμφανίζονται συνεχώς ενδεχόμενες συγκρούσεις ή και διαφορές απόψεων, ειδικότερα όσον αφορά το εμπόριο. Η αντιμετώπιση των προβλημάτων αυτών, προτού καταστούν πραγματικά δυσχερή, οδήγησε εντούτοις σε θετικά αποτελέσματα γενικότερα εκτός ορισμένων εξαιρέσεων.

1.5. Προδικάζεται ότι η ικανότητα αυτή θα εξακολουθήσει να υπάρχει σε επαρκή βαθμό και τα επόμενα χρόνια. Όπως συμβαίνει σε όλες τις σχέσεις που εκτείνονται σε πολλές δεκαετίες, το επίπεδο αμοιβαίας κατανόησης και συμφωνίας παρουσιάζει διακυμάνσεις με τα χρόνια.

1.6. Κατά πάσα πιθανότητα αρχίζει σήμερα μια περίοδος με αυξημένο αριθμό διαφορετικών απόψεων μεταξύ των ΗΠΑ και της ΕΕ για σημαντικά διμερή και παγκόσμια ζητήματα. Αν αυτό ισχύει, τότε πρέπει να διασφαλιστεί η καλή λειτουργία του διαλόγου μεταξύ των κοινωνιών του πολίτη εκατέρωθεν του Ατλαντικού, καθώς και η ικανότητα των μηχανισμών επιλύσεως προβλημάτων.

1.7. Η Ευρωπαϊκή Επιτροπή έχει δηλώσει σε μια ανακοίνωση για το μέλλον της διατλαντικής συνεργασίας(1) ότι παρά τις δυσχέρειες που προκύπτουν, είναι γεγονός ότι "οι σχέσεις μεταξύ Ευρώπης και ΗΠΑ είναι η σημαντικότερη στρατηγική σύμπραξη στον κόσμο".

1.8. Η Οικονομική και Κοινωνική Επιτροπή συμφωνεί πλήρως με τη δήλωση αυτή. Ταυτοχρόνως, η ΟΚΕ επαναλαμβάνει τη γνώμη της ότι οι αυξανόμενες διαφορές απόψεων ενδέχεται να προξενήσουν νέες εντάσεις στη σχέση αυτή.

1.9. Η ΟΚΕ δεν θεώρησε σκόπιμο να εξετάσει στο σύνολό τους τα διάφορα ζητήματα επί των οποίων καθίστανται εμφανείς οι διαφωνίες. Υπάρχει όμως ένα ζήτημα για το οποίο η ΟΚΕ εκφράζει την αντίδρασή της.

1.10. Η Οικονομική και Κοινωνική Επιτροπή λυπάται πολύ για το γεγονός ότι το πρωτόκολλο του Κιότο για την αλλαγή του κλίματος του πλανήτη βρίσκεται σε αδιέξοδο, μετά την εξαγγελία των Ηνωμένων Πολιτειών ότι αποσύρονται από αυτό.

1.11. Στη γνωμοδότηση αυτή για το μέλλον της διατλαντικής συνεργασίας, η ΟΚΕ επικεντρώνει την προσοχή της στον τρόπο με τον οποίον θα τονωθεί τα επόμενα χρόνια η συνεργασία και ο διάλογος. Για τις διαφωνίες πολιτικού επιπέδου, έχει σημασία να διασφαλιστεί η τόνωση της συνεργασίας και του διαλόγου, με την αποφυγή των παρεξηγήσεων μεταξύ των δύο πλευρών και την μεγαλύτερη παρά ποτέ συμμετοχή της οργανωμένης κοινωνίας του πολίτη.

1.12. Στη γνωμοδότηση πρωτοβουλίας, η ΟΚΕ εξετάζει τις εμπειρίες της περασμένης περιόδου διατλαντικής συνεργασίας και προτείνει έναν αριθμό μέτρων για την τόνωση των μηχανισμών και του διαλόγου. Με τη νέα κυβέρνηση των ΗΠΑ, είναι σκόπιμο να εξεταστούν οι εμπειρίες του παρελθόντος και οι προτεραιότητες της μελλοντικής συνεργασίας.

1.13. Ταυτοχρόνως, η ΟΚΕ θεωρεί παράλληλα ότι πρέπει να εξεταστεί και ο ρόλος της ίδιας της ΟΚΕ στο πλαίσιο της διατλαντικής συνεργασίας και διαλόγου, με βάση το αξίωμα που διατυπώθηκε προηγουμένως ότι η οργανωμένη κοινωνία του πολίτη και των δύο πλευρών πρέπει να εντείνει τις επαφές της.

1.14. Η ΟΚΕ πιστεύει ότι μπορεί να συμβάλει με συγκεκριμένο τρόπο στη συνεργασία και τις επαφές, τονώνοντας τον διάλογό της με όλα τα τμήματα της αμερικανικής κοινωνίας. Για το λόγο αυτό υποβάλλονται ορισμένες ειδικές προτάσεις.

1.15. Με τη γνωμοδότησή της αυτή, η ΟΚΕ συμβάλλει επίσης και στις εργασίες της Διασκέψεως Κορυφής ΕΕ-ΗΠΑ που θα πραγματοποιηθεί σε συνδυασμό με τη Διάσκεψη Κορυφής της ΕΕ στο Gothenburg τον ερχόμενο Ιούνιο.

1.16. Πραγματική πρόκληση για την εταιρική σχέση ΕΕ-ΗΠΑ είναι η επικέντρωση της προσοχής στις μακροπρόθεσμες κοινές αξίες και συμφέροντα και όχι σε βραχυπρόθεσμα προβλήματα καθώς και η αναζήτηση συναφών ζητημάτων και μορφών συνεργασίας.

2. Η ανάπτυξη της διατλαντικής συνεργασίας κατά τη δεκαετία του 1990

2.1. Στις αρχές της δεκαετίας του 1990 οι συζητήσεις για τη διατλαντική συνεργασία ήταν επηρεασμένες από την κατάρρευση της Σοβιετικής Ένωσης και το τέλος του ψυχρού πολέμου. Διαφαίνονταν νέες ευκαιρίες συνεργασίας για διμερή και παγκόσμια ζητήματα και αναλαμβάνονταν νέες πρωτοβουλίες για τη διάρθρωση της συνεργασίας.

2.2. Η συζήτηση για την ενδεχόμενη δημιουργία μιας διατλαντικής ζώνης ελεύθερων συναλλαγών αντικατόπτριζε το αίσθημα που κυριαρχούσε στις αρχές της δεκαετίας του 1990 ότι οι ευκαιρίες ήταν απεριόριστες. Εντούτοις όμως συνειδητοποιήθηκε τελικώς ότι δεν ήταν τόσο απεριόριστες και έτσι εγκαταλείφθηκε η ιδέα για τη δημιουργία μιας διατλαντικής ελεύθερης ζώνης συναλλαγών.

2.3. Στα μέσα της δεκαετίας του 1990, θεσπίστηκε μια νέα δομή διατλαντικής συνεργασίας, η διατλαντική εταιρική σχέση και ατζέντα.

2.4. Το 1995, έγινε η συμφωνία για τη Νέα Διατλαντική Ατζέντα (ΝΔΑ), που απετέλεσε αποφασιστικό βήμα της συνεργασίας και του διαλόγου. Η ΝΔΑ όρισε τέσσερις μείζονες στόχους:

- προαγωγή της ειρήνης και της σταθερότητας, της δημοκρατίας και της ανάπτυξης σε όλο τον κόσμο

- αντιμετώπιση των παγκόσμιων προκλήσεων: εδώ συμπεριλαμβάνονταν δράσεις κατά της τρομοκρατίας και δράσεις για το περιβάλλον

- συμβολή στην επέκταση του παγκόσμιου εμπορίου και στενότεροι οικονομικοί δεσμοί

- δημιουργία γεφυρών του Ατλαντικού.

2.5. Στα πλαίσια του τελευταίου στόχου, αναλήφθηκαν διάφορες διμερείς πρωτοβουλίες. Οι τέσσερις ειδικοί διάλογοι όσον αφορά τη συνεργασία για το εμπόριο, την εργασία, τους καταναλωτές και το περιβάλλον, χρονολογούνται από το 1995.

2.6. Η ΝΔΑ περιλαμβάνει δύο ετήσιες συναντήσεις σε επίπεδο κορυφής, μια ιεραρχημένη διοικητική δομή και έναν αριθμό άτυπων επαφών με σκοπό τον εντοπισμό προβλημάτων και λύσεων στα πλαίσια της εταιρικής σχέσης. Αντιθέτως, η οργανωμένη κοινωνία του πολίτη συμμετείχε σε περιορισμένο βαθμό στην ΝΔΑ.

2.7. Επιπλέον, το 1998 εγκαινιάσθηκε και η Διατλαντική Οικονομική Εταιρική Σχέση (ΔΟΕΣ) με σκοπό να δώσει νέα ώθηση στη συνεργασία ΕΕ-ΗΠΑ στον τομέα του εμπορίου και των επενδύσεων εντός του πλαισίου της ΝΔΑ.

3. Εμπειρίες της διατλαντικής συνεργασίας κατά τη δεκαετία του 1990

3.1. Η Ευρωπαϊκή Επιτροπή συνοψίζει μέρος των εμπειριών της προγενέστερης συνεργασίας ως εξής: "Μολονότι από καιρό σε καιρό προκύπτουν δυσκολίες μεταξύ της ΕΕ και των ΗΠΑ για ορισμένα πολιτικά ζητήματα λόγω των διαφορών που υφίστανται μεταξύ τους όσον αφορά τις θεσμικές δομές και τις διοικητικές πρακτικές, είναι αναντίρρητο το γεγονός ότι οι σχέσεις μεταξύ Ευρώπης και Ηνωμένων Πολιτειών αποτελούν την σημαντικότερη στρατηγική σύμπραξη στον κόσμο".

3.2. Παράλληλα με την γενική αυτή δήλωση, η Επιτροπή πρόσθεσε μια ορθή ανάλυση εντοπίζοντας έξι βασικούς λόγους που εξηγούν τις ατέλειες που έχουν διαπιστωθεί:

- Οι περιορισμοί που τίθενται στο εκτελεστικό των ΗΠΑ από τη νομοθετική διαδικασία του αμερικανικού κογκρέσου που είναι ουσιαστικώς προσανατολισμένοι προς τα εσωτερικά θέματα.

- Οι θεσμικοί περιορισμοί που τίθενται στην ΕΕ από τις συνθήκες και τους διαρθρωτικούς πειθαναγκασμούς της ευρωπαϊκής διαδικασίας λήψεως αποφάσεων.

- Τα διάφορα επίπεδα προθυμίας όσον αφορά τις οικονομικές θυσίες που απαιτούνται για την προαγωγή των παγκόσμιων περιβαλλοντικών προτύπων.

- Η ύπαρξη διαφορετικού επιπέδου ανεκτικότητας του καταναλωτή στα ζητήματα όπως η χρήση γενετικώς τροποποιημένων οργανισμών.

- Η καταστατική ανικανότητα της ομοσπονδιακής διοίκησης των ΗΠΑ να αναθέσει σε ρυθμιστικές υπηρεσίες και ομοσπονδιακά κράτη τις δοσοληψίες της με την ΕΕ.

- Οι δυσχέρειες που αντιμετωπίζουν και οι δύο πλευρές για να εξασφαλιστεί η άμεση και πλήρης εφαρμογή των κανόνων του ΠΟΕ.

Η Επιτροπή προσθέτει ότι η βούληση της πολιτικής ηγεσίας και η δέσμευση αμφοτέρων των πλευρών θα βοηθήσει για να ξεπεραστούν οι δυσκολίες αυτές.

3.3. Η ΟΚΕ επικροτεί τη σαφή γλώσσα που χρησιμοποιεί η Επιτροπή στην ανάλυσή της και συμφωνεί με το περιεχόμενο. Η συζήτηση για την μελλοντική συνεργασία πρέπει να βασιστεί στο ανοικτό πνεύμα και στην ειλικρίνεια με τις οποίες θα αξιολογηθούν τα παρελθόντα και παρόντα προβλήματα και δυσκολίες. Η ανακοίνωση της Επιτροπής παρέχει μια τονωτική ώθηση για όλους όσοι συμμετέχουν στη διατλαντική συνεργασία.

3.4. Οι παρατηρήσεις της ΟΚΕ σχετικά με τις μελλοντικές διατλαντικές σχέσεις υποστηρίζουν τα συμπεράσματα της Επιτροπής. Ο συνδυασμός συνταγματικών και θεσμικών παραγόντων με την κοινή γνώμη έχουν πολλές φορές δημιουργήσει ισχυρά εμπόδια για την ανάληψη νέων πρωτοβουλιών. Από την άλλη πλευρά, πρέπει να τονισθεί με έμφαση ότι η νέα διατλαντική ατζέντα έχει συμβάλει ουσιαστικά στη διεύρυνση επαφών και διαλόγου και βοηθήσει στην εξέταση νέων προβλημάτων.

3.5. Ταυτοχρόνως, και ανεξαρτήτως των μηχανισμών της νέας ΝΔΑ, προέκυψαν εμπορικές διαφωνίες και άλλα προβληματικά ζητήματα. Το γεγονός ότι για την επίλυση σημαντικού αριθμού των ζητημάτων αυτών απαιτήθηκαν παρατεταμένες προσπάθειες δηλώνει ότι οι εν λόγω μηχανισμοί δεν ήταν κατάλληλοι. Έχει επισημανθεί ότι οι εμπορικές διαφορές αφορούν μόνο 1-1,5 % του συνολικού όγκου διμερών εμπορικών συναλλαγών. Από πλευράς ΗΠΑ, σημειώνεται επίσης ότι ορισμένα από τα εκκρεμή ζητήματα όπως π.χ. το πρόβλημα των γενετικώς τροποποιημένων καλλιεργειών θα αποτελέσουν σύντομα μια πολύ σημαντική αιτία διαμάχης.

3.6. Η ΟΚΕ όμως θα μπορούσε επίσης να λάβει υπόψη το γεγονός ότι οι εκπρόσωποι των οργανώσεων αυτών που συμμετέχουν δραστήρια σε διαλόγους και σεμινάρια επιπέδου ΕΕ-ΗΠΑ κατά τα τελευταία χρόνια θεωρούν ότι είναι πλέον καιρός να αναληφθούν νέες πρωτοβουλίες προκειμένου να τονωθεί και πάλι η εταιρική σχέση.

3.7. Εκπρόσωποι των επιχειρήσεων, των καταναλωτών και του περιβάλλοντος τονίζουν με τον τρόπο τους την ίδια ανάγκη. Οι εκπρόσωποι του αμερικανικού συνδικαλιστικού κινήματος εκφράζουν την άποψη ότι έχουν εμπεδωθεί οι διμερείς επαφές τους με τις ευρωπαϊκές εργατικές ενώσεις και τις παγκόσμιες συνομοσπονδίες.

3.8. Ειδικότερα, η ΟΚΕ στις επαφές της με την οργανωμένη κοινωνία του πολίτη της ΕΕ και των ΗΠΑ, έλαβε γνώση των εξής σχολίων και παρατηρήσεων:

Η δέσμευση όσον αφορά τη διατλαντική συνεργασία εκ μέρους των ΗΠΑ φαίνεται πως είναι πολύ ασθενέστερη απ' ό,τι κατά το παρελθόν. Το αποτέλεσμα βεβαίως θα είναι αλλαγή της ατμόσφαιρας της ΝΔΑ. Σε διάφορες συζητήσεις τονίζεται ταυτοχρόνως ότι οι ΗΠΑ θέτουν ως προτεραιότητα τις σχέσεις τους με άλλες χώρες της Αμερικής.

Υπάρχει ευρεία συναίνεση όσον αφορά την ανάγκη τονώσεως της ΝΔΑ και των συναφών διαλόγων καθώς και όσον αφορά τη δημιουργία νέων μηχανισμών συνεργασίας. Τα ζητήματα όμως δεν μπορούν να επιλεχθούν με βάση και μόνο τη δυνατότητα συναίνεσης. Θα ήταν προτιμότερο να επιλεγούν ζητήματα για τα οποία υπάρχει διαφορά θέσεων και λύσεων αλλά όπου ο διάλογος μπορεί να είναι εποικοδομητικός και για τις δύο πλευρές.

Υποστηρίζεται ευρύτατα η ενεργός και ένθερμη συμμετοχή των οργανώσεων της κοινωνίας του πολίτη. Παρά ταύτα, από πλευράς ΗΠΑ, επισημαίνεται ότι οι επαφές μεταξύ ΜΚΟ και οργανωμένης κοινωνίας του πολίτη είναι λιγότερο συχνές στις ΗΠΑ από ό,τι στην ΕΕ.

Οι διάλογοι που προβλέπονται στα πλαίσια της ΝΔΑ δεν μπορούν να υπάρξουν χωρίς ισχυρή κυβερνητική συμμετοχή. Αυτό αφορά ειδικότερα το διάλογο των επιχειρήσεων, αλλά απηχείται επίσης και από άλλους. Ετέθη επίσης το ζήτημα της οικονομικής υποστήριξης των διαλόγων με ιδιαίτερη αναφορά στο διάλογο για το περιβάλλον.

Συχνά θίγεται και το θέμα της καταπληκτικής αύξησης της παραγωγικότητας που σημειώνεται την τελευταία δεκαετία στη βιομηχανία των ΗΠΑ στο πλαίσιο των μεγάλων επενδύσεων στον τομέα των νέων τεχνολογιών και της ανάπτυξης των ανθρώπινων πόρων. Τα θέματα αυτά αναφέρθηκαν ως ένας από τους πιθανούς τομείς για περαιτέρω διμερή ανάλυση και σύγκριση.

Οι εργασιακές σχέσεις της ΗΠΑ επηρεάζονται από τα αυξανόμενα προβλήματα έναντι των επιχειρήσεων και της νέας κυβέρνησης. Επ' αυτού, είναι προφανές ότι η ΕΕ μπορεί να συμβάλει εποικοδομητικά.

4. Τα βασικά θέματα και προβλήματα της διατλαντικής εταιρικής σχέσης

4.1. Πριν από τη συζήτηση για τους στόχους των εκτεταμένων διαλόγων και επαφών, σκόπιμο είναι να εξεταστούν τα βασικά προβλήματα που θα αντιμετωπίσει κατά την επόμενη τετραετία η διατλαντική εταιρική σχέση.

4.2. Οι τέσσερις διάλογοι που εγκαινιάσθηκαν το 1995 για τις επιχειρήσεις, την εργασία, τους καταναλωτές και το περιβάλλον, δεν σημείωσαν όλοι επιτυχία. Ο διάλογος για τις επιχειρήσεις απέδωσε πολύ καλά, παρέχοντας συμπεράσματα που βοήθησαν στην επίλυση διμερών προβλημάτων του εμπορίου και της βιομηχανίας. Το ίδιο μπορεί να λεχθεί και για το διάλογο των καταναλωτών που επέδρασε επί της νομοθεσίας και των δύο πλευρών. Ο διάλογος για την εργασία διεξήχθη σε μεγάλο βαθμό εντός των θεσπισμένων διμερών επαφών μεταξύ των συνδικαλιστικών οργανώσεων. Ο διάλογος για το περιβάλλον επέτυχε μερικώς μόνον τους στόχους του. Ενώ άρχισε καλά, αργότερα χρειάστηκε να διακοπούν οι εργασίες του λόγω ελλείψεως πόρων από πλευράς ΗΠΑ. Για ορισμένους διαλόγους, η ισορροπία μεταξύ προβλημάτων και μηχανισμών για την επίλυσή τους στάθηκε δυσχερής. Ένας από τους εκπροσώπους των επιχειρήσεων περιέγραψε την κατάσταση, αναφέροντας ότι ο μηχανισμός για τη δημιουργία και διοργάνωση συναντήσεων γίνεται πολλές φορές σημαντικότερο θέμα από την ίδια την ύπαρξη των προβλημάτων που πρέπει να συζητηθούν.

4.3. Στην προοπτική αυτή, έχει ιδιαίτερη σημασία τα προβλήματα - εκτός των κρίσιμων ζητημάτων - που θα επιλεχθούν για την μελλοντική ΝΔΑ να ανταποκρίνονται σε πιο μακροπρόθεσμα κριτήρια αμοιβαίου ενδιαφέροντος. Η Ευρωπαϊκή Επιτροπή εντόπισε βάσει της αναλύσεώς της οκτώ θέματα στρατηγικών διαστάσεων και πρότεινε η διεργασία της ΝΔΑ να επικεντρώνεται σε ένα ή δύο παρόμοια θέματα για μια συγκεκριμένη περίοδο.

4.4. Τα οκτώ θέματα της Επιτροπής είναι τα εξής:

α) Οι νέες προκλήσεις ως προς την ασφάλεια

β) Παγκοσμιοποίηση και το πολυμερές εμπορικό σύστημα

γ) Καταπολέμηση του εγκλήματος και ειδικότερα του οργανωμένου εγκλήματος

δ) Ενέργεια - προετοιμασία για το μέλλον

ε) Ζητήματα σχετικά με την προστασία του καταναλωτή και ειδικότερα ασφάλεια τροφίμων

στ) Μακροοικονομικά προβλήματα

ζ) Καταπολέμηση της φτώχειας στις αναπτυσσόμενες χώρες

η) Η ψηφιακή οικονομία και τα αποτελέσματά της στην παραγωγή, τον επαγγελματικό βίο κ.λπ.

Στον κατάλογο αυτό, το Συμβούλιο γενικών υποθέσεων πρόσθεσε και ένα ένατο ζήτημα που αφορά το περιβάλλον και την αλλαγή του κλίματος.

4.5. Η Επιτροπή προτείνει να κατανεμηθούν τα θέματα ανάλογα με την προτεραιότητα ούτως ώστε η δομή της ΝΔΑ να επικεντρώνεται κάθε χρόνο σε περιορισμένο αριθμό ζητημάτων και να μην προχωρεί σε νέα θέματα και ζητήματα προτού επιτευχθούν ορισμένα αποτελέσματα.

4.6. Η ΟΚΕ συμφωνεί ότι η διεργασία της ΝΔΑ θα μπορούσε να είναι ποιο εστιασμένη και έτσι να αυξήσει τις δυνατότητες επιτεύξεως αποτελεσμάτων. Βεβαίως το πρόβλημα είναι ότι όπως και αν ορισθεί το αποτέλεσμα πρέπει τελικώς να βασίζεται στην αμοιβαία βούληση και φιλοδοξία συνεργασίας με σκοπό την επίτευξη αποτελεσμάτων είτε με τη μορφή συμφωνιών, την έναρξη νέων σχεδίων ή προγραμμάτων ή πρωτοβουλιών σε εθνικό επίπεδο.

4.7. Η ΟΚΕ συμφωνεί επίσης ότι τα προτεινόμενα οκτώ θέματα είναι καίρια. Καλύπτουν ευρύτατους τομείς και αντικατοπτρίζουν προβλήματα υψηλής προτεραιότητας για αμφότερους. Η ΟΚΕ δεν θα είχε αντίρρηση να συμπεριληφθούν σε έναν θεματικό κατάλογο.

4.8. Παρά ταύτα, από την άποψη της κοινωνίας του πολίτη, η ΟΚΕ θα ήθελε να τονίσει την ιδιαίτερη σημασία των θεμάτων που ακολουθούν βάσει του ιδιαίτερου τρόπου με τον οποίον αντικαθρεπτίζουν τους προβληματισμούς και τα συμφέροντα μεγάλων ομάδων πολιτών εκατέρωθεν του Ατλαντικού:

- Παγκοσμιοποίηση και πολυμερές εμπορικό σύστημα: στο θέμα αυτό θα μπορούσε να συμπεριληφθεί και η υποστήριξη από πλευράς ΕΕ-ΗΠΑ για τον επαναπροσδιορισμό του πολυμερούς εμπορικού συστήματος, προκειμένου να ενθαρρυνθεί η βιώσιμη παγκόσμια οικονομική αύξηση και ανάπτυξη στην οποία θα προβλέπεται η τήρηση των βασικών κανόνων εργασίας του ΔΟΕ, κοινές προσπάθειες για την προαγωγή και εφαρμογή των κατευθυντήριων γραμμών για τις πολυεθνικές επιχειρήσεις του ΟΟΣΑ(2) και προετοιμασίες για τον επόμενο γύρο του ΠΟΕ.

- Περιβάλλον και αλλαγή κλίματος: στο θέμα αυτό θα πρέπει να συμπεριληφθούν οι προετοιμασίες για τη διάσκεψη των 10 στο Ρίο και τη θέσπιση ανανεωμένων στρατηγικών για την αντιμετώπιση της αλλαγής του κλίματος.

- Η ασφάλεια τροφίμων και τα ζητήματα της προστασίας του καταναλωτή: το θέμα αυτό θα πρέπει ειδικότερα να ανταποκριθεί στον φόβο που έχει προσφάτως διαδοθεί μεταξύ των καταναλωτών ότι η ασφαλής τροφή είναι ένα σπάνιο αγαθό.

- Κοινωνική συνοχή και βιώσιμα κοινωνικά συστήματα στην προοπτική των δημογραφικών τάσεων: το θέμα αυτό θα πρέπει να ανταποκριθεί στα συμφέροντα μεγάλων ομάδων της οργανωμένης κοινωνίας του πολίτη και να εξετάσει προβλήματα που καθίστανται ολοένα και πιο πιεστικά.

Η ΟΚΕ έχει εξετάσει και άλλα θέματα επίσης από την άποψη της οργανωμένης κοινωνίας του πολίτη. Τα περισσότερα εξ αυτών μπορούν να συμπεριληφθούν στον κατάλογο της Επιτροπής ή μεταξύ των τεσσάρων θεμάτων που προαναφέρθηκαν. Μεταξύ αυτών μπορούν να αναφερθούν η μετανάστευση και η ψηφιακή ασφάλεια. Όσον αφορά την επιλογή θεμάτων για τη μελλοντική διατλαντική συνεργασία, η ΟΚΕ επιθυμεί εντούτοις να επισύρει την προσοχή ιδιαιτέρως στο ζήτημα της βιώσιμης ανάπτυξης που εξετάζεται πιο εμπεριστατωμένα στο κεφάλαιο 8, καθώς και στο πρόβλημα των εξελίξεων της ενεργούς ζωής στο πλαίσιο της νέας και ηλεκτρονικής οικονομίας.

4.9. Συνοπτικά, η ΟΚΕ συνηγορεί ανεπιφύλακτα υπέρ της συμπεριλήψεως θεμάτων που άπτονται της οργανωμένης κοινωνίας του πολίτη.

4.10. Η Επιτροπή προτείνει την εφαρμογή ενός κυλιόμενου προγράμματος για τις Διασκέψεις Κορυφής της ΕΕ-ΗΠΑ με βάση τα επιλεγμένα θέματα και ζητήματα και την εξασφάλιση μιας εκ του γενικού προς το ειδικό προσέγγισης με στόχο την επίτευξη αποτελεσμάτων.

4.11. Η ΟΚΕ δεν έχει πειστεί ότι η εκ του γενικού προς το ειδικό προσέγγιση είναι οπωσδήποτε και η καλύτερη, εφόσον ο στόχος είναι να υπάρξουν τα αποτελέσματα που δεν θα αφορούν μόνο την επόμενη Διάσκεψη Κορυφής.

4.12. Η ΟΚΕ συνιστά ενθέρμως να συνδυαστεί η διαδικασία από το γενικό προς το ειδικό με τη διαδικασία από το ειδικό προς το γενικό για την εξέλιξη της διατλαντικής εταιρικής σχέσης. Η διαδικασία από τα κάτω προς τα πάνω θα έχει ως αποτέλεσμα την αυξημένη συμμετοχή της κοινωνίας του πολίτη. Η πτυχή αυτή δεν πρέπει να υποτιμάται. Ταυτοχρόνως, η εκ των άνω προς τα κάτω προσέγγιση είναι βεβαίως απαραίτητη για την εκτελεστική φάση των αποτελεσμάτων της Διάσκεψης Κορυφής.

4.13. Η Επιτροπή προτείνει τα αποτελέσματα των Διασκέψεων Κορυφής να έχουν διαφορετικές μορφές. Οι ηγέτες μπορούν να αναθέσουν στους υπαλλήλους τον εντοπισμό πιθανών λύσεων για ένα πρόβλημα, προτάσεων συνεργασίας ή παρουσίασης μιας θέσης ΕΕ-ΗΠΑ πριν από την έναρξη των διεθνών διαπραγματεύσεων και όλα τούτα εντός συγκεκριμένης προθεσμίας.

4.14. Επ' αυτού, η ΟΚΕ έχει να προτείνει ακόμη μια πιθανή έκβαση της Διάσκεψης Κορυφής ΕΕ-ΗΠΑ που θα ήταν η λήψη απόφασης περί συμμετοχής μεγάλων κατηγοριών της κοινωνίας του πολίτη για την επεξεργασία ή την επαλήθευση των θέσεων και για την παρακολούθηση και συνέχεια που δίδεται στις νέες πρωτοβουλίες.

4.15. Διότι υπάρχει πάντοτε ο κίνδυνος οι εργασίες που επιτελούνται στην κορυφή να είναι εξαιρετικά απομακρυσμένες από τη ζωή και τους ορίζοντες των πολιτών.

4.16. Η ΟΚΕ επιθυμεί να προσθέσει ακόμη ορισμένες παρατηρήσεις ειδικότερα όσον αφορά τους τέσσερις διαλόγους που εγκαινιάσθηκαν το 1995.

4.17. Ο εμπορικός και βιομηχανικός διάλογος στάθηκε ο πιο επιτυχημένος από αυτούς. Η ΟΚΕ υποστηρίζει την άποψη ότι ο εμπορικός διάλογος δεν πρέπει να συνεχίσει με την ίδια μορφή όπως άλλωστε υποστηρίζεται από πολλούς που συμμετείχαν σ' αυτόν.

4.18. Στον συνδικαλιστικό τομέα, πραγματοποιούνται κατά πολύ περισσότερες επαφές και συζητήσεις εκτός του διαλόγου παρά εντός αυτού. Οι συνδικαλιστικές συνομοσπονδίες ενδέχεται να ενδιαφέρονται να συμμετάσχουν σε νέες πρωτοβουλίες.

4.19. Ο διάλογος των καταναλωτών υπήρξε πολύ ενεργός και σφαιρικά επιτυχημένος. Οι εργασίες του είναι λίγο πολύ απαραίτητες. Ο διάλογος των καταναλωτών πρέπει βεβαίως να συνδεθεί με νέα θέματα όπως η προστασία του καταναλωτή και το πολυμερές εμπορικό σχήμα.

4.20. Ο διάλογος για το περιβάλλον που διέκοψε τις εργασίες του λόγω ελλείψεως οικονομικών πόρων από πλευράς ΗΠΑ, πρέπει να ξαναρχίσει. Ο διάλογος αυτός είναι εξαιρετικά σημαντικός ιδίως στο φως των διαφορών προτεραιοτήτων που υφίστανται στον τομέα του περιβάλλοντος μεταξύ ΕΕ και ΗΠΑ. Ο διάλογος αυτός έχει έναν επείγοντα ρόλο να διαδραματίσει για την κατανομή κοινών θέσεων μεταξύ ΗΠΑ και ΕΕ. Η εξεύρεση καίριων ζητημάτων προς διευθέτηση δεν αποτελεί πρόβλημα. Το πρόβλημα φαίνεται να είναι μάλλον η ύπαρξη διαφορετικών απόψεων των εκπροσώπων της ΕΕ και ΗΠΑ. Όπως και να έχει όμως, η ΟΚΕ συνιστά ο διάλογος για το περιβάλλον να ενταχθεί εξ αρχής στα πλαίσια μιας νέας προσπάθειας για βιώσιμη ανάπτυξη με τη νέα μορφή μιας ειδικής ομάδας.

5. Αναζωπύρωση των δομών και μορφών της διατλαντικής εταιρικής σχέσης

5.1. Η ΟΚΕ επαναλαμβάνει και πάλι την πρότασή της ότι η διατλαντική εταιρική σχέση δεν πρέπει να οργανωθεί κατά τρόπον ώστε να επικρατήσει η προσέγγιση εκ των άνω προς τα κάτω. Σε αυτήν πρέπει να προστεθεί και η διάσταση εκ των κάτω προς τα άνω.

5.2. Σύμφωνα με τη θέση αυτή, η ΟΚΕ επιθυμεί να προβεί στη διατύπωση ορισμένων παρατηρήσεων σχετικά με τις δομές και τις μορφές που χρειάζεται να λάβει τα επόμενα τέσσερα χρόνια η διατλαντική εταιρική σχέση.

5.3. Θέματα που έχουν επιλεγεί για τη Διάσκεψη Κορυφής (μετά ή άνευ διαβουλεύσεως με την οργανωμένη κοινωνία του πολίτη) θα μπορούσαν να ετοιμαστούν παράλληλα από τα επίσημα κανάλια και με τη συμμετοχή της οργανωμένης κοινωνίας του πολίτη. Σε ορισμένες περιπτώσεις, αυτό θα μπορούσε να γίνει στα πλαίσια ενός από τους διαλόγους. Σε άλλες περιπτώσεις πάλι, θα μπορούσε να ανατεθεί ειδικώς σε μια ειδική ομάδα με συγκεκριμένο χρονοδιάγραμμα. Η εν λόγω ειδική ομάδα θα μπορούσε να εξουσιοδοτηθεί να συμβάλει στην προετοιμασία ενός θέματος εν όψει μιας Διάσκεψης Κορυφής ΕΕ-ΗΠΑ. Η ειδική ομάδα πρέπει να αντιμετωπισθεί ως δυνατότητα συγκεντρώσεως διαφόρων συμφερόντων από αμφότερες τις πλευρές γύρω από ένα κοινό θέμα. Το θέμα της βιώσιμης ανάπτυξης είναι ένα καλό παράδειγμα.

5.4. Πρέπει να αναφερθεί ότι οι ειδικές ομάδες - όπως συνέβη με τους διαλόγους κατά τα τελευταία χρόνια - θα πρέπει να έχουν τη δυνατότητα οργανώσεως συζητήσεων, σεμιναρίων και ακροάσεων.

5.5. Όσον αφορά έναν ενδεχόμενο "διάλογο μεταξύ των διαλόγων", είναι προφανές ότι δεν υφίσταται επί του παρόντος πραγματικό ενδιαφέρον για παρόμοιες πρωτοβουλίες.

5.6. Στην ανακοίνωση της Επιτροπής επισημαίνεται ότι το Ευρωπαϊκό Κοινοβούλιο θα πρέπει στο μέλλον να συμμετέχει περισσότερο στη διατλαντική εταιρική σχέση. Η ΟΚΕ υποστηρίζει ένθερμα την πρόταση αυτή.

5.7. Η ΟΚΕ τονίζει με έμφαση ότι η οργανωμένη κοινωνία του πολίτη θα πρέπει επίσης να συμμετάσχει πιο δραστήρια στο μέλλον στη διατλαντική εταιρική σχέση. Η ενεργός συμμετοχή των οργανώσεων της κοινωνίας του πολίτη είναι απαραίτητη ειδικότερα για να συνειδητοποιήσει το ευρύτερο κοινό τα θέματα και ζητήματα που συζητούνται σε επίπεδο κορυφής μεταξύ ΕΕ και ΗΠΑ.

5.8. Ο ρόλος της ΟΚΕ στα πλαίσια της διατλαντικής εταιρικής σχέσης εξετάζεται στο κεφάλαιο 7.

5.9. Θα πρέπει να εξεταστούν περισσότερο οι οικονομικοί πόροι για τις διάφορες μορφές διατλαντικής εταιρικής σχέσης και συνεργασίας. Είναι ανησυχητικό το γεγονός ότι διεκόπη ο σημαντικός διάλογος για το περιβάλλον, λόγω ελλείψεως χρηματοδότησης.

5.10. Η ΟΚΕ προτείνει να θεσπιστούν ετήσια πλαίσια προϋπολογισμού για την συνέχιση της διατλαντικής εταιρικής σχέσης και των διαλόγων καθώς και για άλλες μορφές προετοιμασίας και παρακολούθησης. Η ομάδα των πρεσβύτερων διπλωματών της ΝΔΑ θα πρέπει να αναλάβει ιδιαίτερη ευθύνη για την κατανομή των χρηματοδοτικών πόρων.

5.11. Τέλος, η ΟΚΕ προτείνει να εξεταστεί και η καθιέρωση παρόμοιων διαλόγων μεταξύ ΕΕ και Ιαπωνίας.

6. Εμπορικά προβλήματα

6.1. Οι εμπορικές διαφορές απετέλεσαν την χαρακτηριστική δυσκολία της διατλαντικής εταιρικής σχέσης κατά τα τελευταία πέντε με δέκα χρόνια. Δεδομένου ότι η ΕΕ και οι ΗΠΑ αποτελούν τις δύο μεγαλύτερες οικονομίες του κόσμου, με κυριαρχική θέση στο παγκόσμιο εμπόριο, δεν είναι παράξενο να εμφανίζονται τακτικά εμπορικά προβλήματα που προκαλούν συγκρούσεις.

6.2. Είναι όμως παράξενο το γεγονός ότι ορισμένα εμπορικά προβλήματα δεν μπόρεσαν να επιλυθούν παρά τις προσπάθειες που καταβλήθηκαν. Ένα από αυτά είναι το πρόβλημα της μπανάνας, το οποίο προσφάτως όμως επιλύθηκε επιτυχώς.

6.3. Στην εικόνα αυτή θα πρέπει να προστεθούν και τα οξύτατα προβλήματα που παραμένουν ανεπίλυτα όπως οι γενετικώς τροποποιημένες καλλιέργειες.

6.4. Η ΟΚΕ ως εκπρόσωπος ενός ευρέως φάσματος της κοινωνίας του πολίτη διαδραματίζει φυσιολογικά συγκεκριμένο ρόλο για την αξιολόγηση των μηχανισμών επιλύσεως των εμπορικών συγκρούσεων. Η ΟΚΕ θα ασχοληθεί πιο εμπεριστατωμένα με το θέμα αυτό σε προσεχή της γνωμοδότηση ενόψει των διαπραγματεύσεων του ΠΟΕ.

6.5. Είναι προφανές ότι πρέπει να καταβληθούν νέες προσπάθειες για την εγκατάσταση ταχύτερων και αποτελεσματικότερων μηχανισμών επιλύσεως των εμπορικών προβλημάτων. Κατά βάθος βεβαίως πρόκειται για ένα ζήτημα πολιτικής ηγεσίας. Γεγονός πάντως είναι ότι οι εμπορικές συγκρούσεις ζημιώνουν ταχύτατα εκτεταμένους τομείς συνεργασίας αυτό είναι απαράδεκτο.

Η ΟΚΕ είναι της γνώμης ότι αποφασιστικός παράγοντας είναι η δέσμευση αμφοτέρων των πλευρών να εφαρμόζουν τις αποφάσεις του ΠΟΕ που έχουν συνυπογράψει όταν και εφόσον οι διαφορές ΕΕ-ΗΠΑ έρχονται στο επίπεδο του ΠΟΕ. Αυτός είναι καίριος παράγοντας με επιπτώσεις και για τις άλλες χώρες επίσης. Θα ήταν μοιραίο να υπονομευθεί ο μηχανισμός του ΠΟΕ από τις ισχυρότερες οικονομίες του κόσμου. Ταυτοχρόνως, πρέπει να καταβληθεί κάθε δυνατή προσπάθεια προκειμένου να επιλύονται οι διαφορές πριν φθάσουν σε επίπεδο ΠΟΕ.

6.6. Ο νέος γύρος του ΠΟΕ είναι ένα από τα επείγοντα θέματα κοινού και υψηλού ενδιαφέροντος. Η ΟΚΕ θεωρεί ειδικότερα ότι έχει σημασία η ΕΕ και οι ΗΠΑ να δημιουργήσουν μια κοινή πλατφόρμα ενόψει της έναρξης του νέου γύρου ΠΟΕ που θα υποστηρίζει με σαφήνεια το ελεύθερο εμπόριο και τα βασικά δικαιώματα των εργαζομένων.

6.7. Η ΕΕ απεφάσισε να καταργήσει τους δασμούς σε όλα τα προϊόντα εκτός των όπλων από τις 47 πιο φτωχές χώρες του πλανήτη. Πρόκειται για μια απόφαση αρχής, ανεξαρτήτως των μεταβατικών περιόδων που ισχύουν ακόμη για ορισμένα προϊόντα.

6.8. Η ΟΚΕ δηλώνει ότι υποστηρίζει ακλόνητη την απόφαση αυτή και ευελπιστεί ότι και οι ΗΠΑ θα προβούν στη λήψη παρόμοιας απόφασης.

6.9. Για τις φτωχές χώρες, η κατάργηση των τελωνειακών δασμών για τα προϊόντα τους αποτελεί σημαντικότατο βήμα υπέρ της οικονομικής τους ανάπτυξης.

Οι μεγαλύτερες οικονομίες του κόσμου θα πρέπει να αναλάβουν κοινή ευθύνη στον τομέα αυτό.

7. Ο ρόλος της ΟΚΕ

7.1. Στη γνωμοδότηση αυτή, η ΟΚΕ τάσσεται υπέρ της ευρείας συμμετοχής της οργανωμένης κοινωνίας του πολίτη στην προετοιμασία και την παρακολούθηση νέων θεμάτων και ζητημάτων που αφορούν τη διατλαντική εταιρική σχέση.

7.2. Έτσι τίθεται το ερώτημα του ρόλου της ΟΚΕ.

7.3. Η ΟΚΕ είναι το μόνο όργανο της ΕΕ που εκπροσωπεί την οργανωμένη κοινωνία του πολίτη με την ευρύτερη έννοια. Η ΟΚΕ αναπτύσσει το ρόλο αυτό και τις αρμοδιότητές της σε στενή επαφή και συνεργασία με τα λοιπά όργανα της ΕΕ και ειδικότερα με το Κοινοβούλιο και την Επιτροπή.

7.4. Συνεπώς, η ΟΚΕ θεωρεί εύλογο ότι πρέπει να διαδραματίσει ρόλο και στο πλαίσιο επίσης της διατλαντικής εταιρικής σχέσης και ατζέντας.

7.5. Σκέλος του ρόλου αυτού θα ήταν η οργάνωση ετήσιου ή εξαμηνιαίου διατλαντικού φόρουμ για συγκεκριμένα ζητήματα που αφορούν τη διατλαντική εταιρική σχέση. Το εν λόγω φόρουμ συζητήσεων θα μπορούσε να λειτουργεί ως προπαρασκευαστικό εργαλείο ενόψει των συνόδων κορυφής και να χρησιμοποιείται ως υποστήριγμα για την παρακολούθηση των προηγούμενων συνόδων κορυφής.

7.6. Το φόρουμ αυτό θα πρέπει να συγκεντρώνει εκπροσώπους της οργανωμένης κοινωνίας του πολίτη εκατέρωθεν του Ατλαντικού. Η ΟΚΕ θα εξετάσει περαιτέρω την πρωτοβουλία αυτή με σκοπό την υποβολή συγκεκριμένης πρότασης ως τα τέλη του έτους. Έτσι θα καταστεί δυνατή η διοργάνωση του πρώτου διατλαντικού φόρουμ την Άνοιξη του 2002.

7.7. Η ΟΚΕ είναι πρόθυμη να βοηθήσει στη δημιουργία ειδικών ομάδων.

7.8. Η ενεργός συμμετοχή της Οικονομικής και Κοινωνικής Επιτροπής θα έχει και ένα άλλο εξίσου σπουδαίο αποτέλεσμα. Με την εμπλοκή της, η ΟΚΕ θα είναι ικανή να βοηθήσει στον εντοπισμό των εμφανιζόμενων διαφορών. Σύμφωνα με τα όσα αναφέρθηκαν προηγουμένως στη γνωμοδότηση αυτή, καθίσταται πλέον απαραίτητη η ενίσχυση των μηχανισμών επίλυσης προβλημάτων πράγμα που σημαίνει ότι οι διαφορές πρέπει να εντοπίζονται εγκαίρως.

8. Η οικοδόμηση του μέλλοντος για τη δική μας και την επόμενη γενεά

8.1. Ένα από τα κυρίαρχα θέματα της τρέχουσας ευρωπαϊκής πολιτικής είναι και η οικοδόμηση του μέλλοντος για τη δική μας και την επόμενη γενεά. Με τον τίτλο βιώσιμη ανάπτυξη, η συζήτηση στρέφεται σήμερα γύρω από τους άξονες της οικονομίας των κοινωνικών θεμάτων και του περιβάλλοντος. Μια πρώτη πολιτική απόφαση σε επίπεδο κορυφής της ΕΕ σχεδιάζεται να ληφθεί τον προσεχή Ιούνιο.

8.2. Η οικοδόμηση του μέλλοντος στα πλαίσια της παγκοσμιοποίησης εργασίας και σκέψης δεν είναι δυνατόν να γίνει από μια και μόνον ομάδα χωρών. Είναι έργο παγκόσμιων δεσμεύσεων εκ μέρους όλων των ομάδων χωρών.

8.3. Ύστερα από δέκα χρόνια μετά το τέλος του ψυχρού πολέμου και σε μια περίοδο όπου η κοινή γνώμη συνειδητοποιεί ολοένα και περισσότερο τις προβληματικές εντάσεις όσον αφορά το κλίμα, τα τρόφιμα και τις μεταφορές, για να μην αναφέρουμε παρά μόνον μερικά παραδείγματα, είναι πλέον καιρός να καταβληθούν νέες προσπάθειες για τη δημιουργία μιας πολιτικής βιώσιμης ανάπτυξης παγκόσμιας διάστασης.

8.4. Χρειάζεται να γίνει μια αρχή, αρχή όμως με μακροπρόθεσμο ορίζοντα.

8.5. Η Οικονομική και Κοινωνική Επιτροπή ζητεί από την προσεχή Διάσκεψη Κορυφής ΕΕ-ΗΠΑ να λάβει την πρωτοβουλία για τη διαμόρφωση μιας σφαιρικής προσέγγισης ως προς την πολιτική βιώσιμης ανάπτυξης.

Βρυξέλλες, 30 Μαΐου 2001.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Βλ. COM(2001) 154 τελικό 20.3.2001.

(2) Οι κατευθυντήριες γραμμές για τις πολυεθνικές επιχειρήσεις του ΟΟΣΑ αποτελούν συστάσεις των 30 κυβερνήσεων του ΟΟΣΑ μαζί με την Αργεντινή, τη Βραζιλία και τη Χιλή προς τις πολυεθνικές επιχειρήσεις που λειτουργούν σε και ή από συμμετέχουσες χώρες. Είναι μη δεσμευτικές αρχές και προδιαγραφές για την υπεύθυνη συμπεριφορά των επιχειρήσεων. Οι κατευθυντήριες γραμμές είναι περιεκτικές και καλύπτουν 10 διαφορετικούς τομείς: έννοιες και αρχές, γενικές πολιτικές, κοινολόγηση, απασχόληση και βιομηχανικές σχέσεις, περιβάλλον, καταπολέμηση της δωροδοκίας, συμφέροντα του καταναλωτή, επιστήμη και τεχνολογία, ανταγωνισμός και φορολογία. Προκειμένου να καταστούν αποτελεσματικές, οι κατευθυντήριες γραμμές πρέπει να εφαρμόζονται και να εκτελούνται δεόντως. Αυτό πρέπει να ενθαρρυνθεί από τον διατλαντικό διάλογο. Οι κυβερνήσεις διαθέτουν σήμερα τη δυνατότητα να κάνουν γνωστές τις κατευθυντήριες γραμμές και να επιβάλλουν την τήρησή τους από τις εταιρείες σε όλο τον κόσμο. Προς τούτο απαιτείται αφενός η συνεργασία μεταξύ ΕΕ και ΗΠΑ και αφετέρου της οργανωμένης κοινωνίας του πολίτη.